Australiese sewestoernooi kry nuwe tuiste | Netwerk24
03 Junie 2019 09:42
Die Australiese been van Wêreldrugby se sewesreeks sal vanaf 2020 'n nuwe tuiste kry.
Die Bankwest-stadion. Foto: Getty Images
Rugby Australië (RA) het Maandag in 'n verklaring bekend gemaak dat die toernooi voortaan in die Bankwest-stadion in Parramatta beslis sal word.
Dié stadion, wat vroeg in 2019 geopen is en sitplek vir 30 000 toeskouers het, vervang die Sydney-skouterrein-stadion as gasheer, waar die toernooi in 2019 gehou is.
Voor dit was die Sydney-voetbalstadion tussen 2016 en 2018 die tuiste vir die Australiese been van die sewesreeks.
Raelene Castle, uitvoerende hoof van RA, sê die stap is deel daarvan om as 'n toonvenster vir die toernooi, wat op 1 en 2 Februarie beslis word, te dien.
"Die ervaring vir toeskouers in die Bankwest-stadion is niks minder as wêreldklas nie, en dit sal die byeenkoms na 'n hoër vlak neem.
"Volgende jaar is 'n groot jaar vir sewesrugby met die Olimpiese Spele wat ook beslis word, en diegene wat in Februarie die toernooi besoek, sal uitvind hoekom dit een van die sportsoorte is wat die vinnigste groei," sê Castle.
* Nieu-Seeland het vanjaar se sewestoernooi in Sydney gewen toe hy Amerika in die eindstryd met 21-5 geklop het. – Sportredaksie